Poësievoorlesings by Up the Creek
Sedert Oktober 1997 vind daar maandeliks op die laaste Dinsdag van die maand poësievoorlesings plaas by die restaurant Up the Creek in Gerhard Moerdykstraat in Pretoria. Die voorlesings word deur twee Pretoriaanse digters, H J Pieterse en Louis Esterhuizen, gereël. Hul oogmerk is om die vermaaklikheidwaarde van poësie te herstel en dit 'n wyer blootstelling te gee.
Gesien in die lig van die entoesiastiese opkoms elke maand, is die projek 'n groot sukses. Dit is niks vreemds om 'n gehoor van meer as honderd mense in hierdie restaurant saamgetrek te vind tydens die voorlesings nie. Die program bestaan gewoonlik uit twee dele. Eerstens sal 'n groep genooide digters uit hul werke voorlees en dan behoort die verhoog aan die gehoor. Enigiemand wat sou wens om voor te lees uit werke wat hulle saamgebring het, kry die geleentheid daartoe.
Bekende digters wat al tydens die voorlesings opgetree het, is onder andere Stephan Bouwer, Stephen Gray, Fanie Olivier, Leon de Kock, Johann Lodewyk Marais, Rosa Keet, Jan de Wet, Gert Vlok Nel en talle ander.
Die Up the Creek-voorlesings het ook aanleiding gegee tot twee verdere projekte: Ten eerste 'n publikasie wat aan die einde van 1998 verskyn het wat die beste van die jaar se voorlesings saamvat, en tweedens 'n reeks Bekgevegte (Poetry Slams) wat met groot sukses in Pretoria opgevoer is. Die konsep van die Bekgevegte is basies dat twee digspanne teen mekaar meeding deur verse rondom bepaalde temas wat deur die gehoor gegee word, binne tien minute te skryf en voor te lees.
Die reaksie was sodanig dat Pieterse en Esterhuizen 'n reeks Bekgevegte tydens vanjaar se Klein Karoo-kunstefees gaan aanbied. Die digters wat hieraan gaan deelneem, is Pieterse en Esterhuizen, asook Stephan Bouwer, Leon de Kock, J C van Staden en Roy Blumenthal. Die Bekgevegte vorm deel van die rimpelfees en behoort groot belangstelling uit te lok vanweë die feestelike aard daarvan.